钦定古今图书集成/理学汇编/学行典/第117卷 > 易经 > 大壮卦
## 钦定古今图书集成/理学汇编/学行典/第117卷 > 易经 > 大壮卦

《象》曰：雷在天上，“大壮。”君子以非礼弗履。

〈程传〉雷震于天上，大而壮也。君子观《大壮》之象以行其壮。君子之大壮者，莫若克己复礼。古人云自胜之谓强，《中庸》于和而不流，中立而不倚，皆曰强哉矫！赴汤火，蹈白刃，武夫之勇可能也。至于“克己复礼”，则非君子之大壮不可能也，故云君子以非礼弗履。〈大全〉朱子曰：雷在天上，是甚生威严，人之克己，能如雷在天上，则威严果决，以去其恶，而必为善，若半上落下，则不济事，何以为君子？须是如雷在天上，方能克去非礼。